CELEX: 52014XG0201(02)
Language: bg
Date: 2014-02-01
Title: Заключения на Съвета относно подобряване на социалното приобщаване на неработещите, неучещи и необучаващи се млади хора

1.2.2014   
            
            
               BG
            
            
               Официален вестник на Европейския съюз
            
            
               C 30/5
            
         Заключения на Съвета относно подобряване на социалното приобщаване на неработещите, неучещи и необучаващи се млади хора
   2014/C 30/03
   СЪВЕТЪТ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ, ЗАСЕДАВАЩИ В РАМКИТЕ НА СЪВЕТА:
   ОТЧИТАТ, ЧЕ:
   
               1.
            
            
               Младите жени и мъже са важен ресурс на Европа. Те представляват настоящ и бъдещ потенциал; те са изправени обаче пред много предизвикателства, например безработицата и свързаните с нея социални проблеми (1). За да излязат от сегашната криза и да предотвратят подобни проблеми в бъдеще, всички държавите-членки трябва да предприемат незабавни действия за насърчаване на заетостта, образованието и обучението на младите хора, на тяхното участие и социално приобщаване.
            
         
               2.
            
            
               Неработещите, неучещи и необучаващи се млади хора (по-нататък „младите хора в положение на NEET“) (2) е възможно да се намират в негативни социални условия, например изолация, липса на независимост, възприемане на рисково поведение, както и нестабилно психично и физическо здраве, което ги излага на по-висок риск от безработица и социална изолация на по-късен етап от живота им. Социалната изолация на младите хора, по-специално на младите хора в положение на NEET, може да има негативни последици за икономиката и да доведе до значителни разходи за Европа. През 2011 г. икономическите загуби, дължащи се на неучастието на младите хора в пазара на труда, бяха 153 млрд. евро. Това е една консервативна оценка и съответства на 1,2 % от БВП на ЕС (3).
            
         
               3.
            
            
               Младите хора в положение на NEET са уязвими в различна степен, с различни характеристики и потребности. Следователно е необходим индивидуално съобразен подход, за да могат те да се (ре)интегрират ефективно и успешно на пазара на труда, в системата на образование и обучение и в социалния живот.
            
         
               4.
            
            
               Този подход се отчита в Препоръката на Съвета за създаване на гаранция за младежта, приета на 22 април 2013 г. (4). В тази препоръка се посочва, че всички млади хора на възраст под 25 години следва да получат добро предложение за работа, продължаване на образованието, чиракуване или стаж в рамките на четири месеца след като останат без работа или напуснат системата на формалното образование (5).
            
         
               5.
            
            
               Панорамата на уменията в ЕС и прогнозите за потребностите от умения на Европейския център за развитие на професионалното обучение (Cedefop) могат да подкрепят инициативи на политиката за намаляване на младежката безработица, като помагат да се установи възникването на недостиг на умения, както и тенденциите в търсенето на умения и перспективите на пазара на труда.
            
         
               6.
            
            
               Рисковите фактори, повишаващи опасността от попадане в положение на NEET, често представляват съчетание от лични, икономически, образователни и социални обстоятелства.
            
         
               7.
            
            
               Работата с младите хора, доброволческите дейности, активното гражданско участие и неформалното и самостоятелното учене могат да играят важна и допълваща роля, като носят добавена стойност за всички млади хора, особено за NEET, при прехода към пазара на труда: като създават връзки между системите за образование и заетост, като допълват системата на формалното образование, като осигуряват увереност, социален капитал и самостоятелно развитие и като повишават личните и техническите умения, които повишават пригодността за заетост.
            
         
               8.
            
            
               Съвместните заключения от Конференцията на ЕС по въпросите на младежта, организирана от литовското председателство на 9—12 септември 2013 г., поставят акцента върху необходимостта от адаптиране на образованието към нуждите на младите хора и търсенето на пазара на труда, улесняване на прехода от образование към заетост и подобряване на условията за интегриране на младите хора на пазара на труда (6).
            
         СЧИТАТ, ЧЕ:
   
               9.
            
            
               На местно, регионално, национално и европейско равнище е необходима оценка на наличните научни изследвания, системи и програми, свързани с младите хора в положение на NEET, за да се открият пречките пред достъпа им до услуги, особено за неактивните NEET.
            
         
               10.
            
            
               Политиката за младежта и особено работата с младите хора може да допринесе за успешното прилагане на инициативите на ЕС за борба с младежката безработица и липсата на активност, например пакета за младежката заетост, и по-специално гаранцията за младежта. Необходими са съгласувани и взаимно подсилващи се национални мерки, както и други инструменти на политиката, за да се постигнат възможно най-добри резултати.
            
         
               11.
            
            
               Следва да се осигури цялостен подход и междусекторно сътрудничество с цел укрепване на социалното приобщаване на младите хора в положение на NEET. Социалните инвестиции в уменията и способностите на хората през целия им живот с цел подобряване на възможностите им да се интегрират на пазара на труда и в обществото са от първостепенно значение (7). Всички инструменти, мерки и действия на политиката следва да бъдат координирани и прилагани на местно, регионално, национално и европейско равнище и следва да включват широк кръг заинтересовани страни при разработването и изпълнението на мерките за социално приобщаване на младежта.
            
         
               12.
            
            
               Превенцията трябва да се превърне в приоритет, за да се избегне увеличаването на неработещите, неучещи и необучаващи се младежи и да се прекъсне цикълът на социална изолация от поколение на поколение. Необходим е проактивен подход, който включва семейството, педагозите в ранното детство, училището, по-специално средното и професионалното образование, структурите, предоставящи обучение и неформално учене, неправителствените организации (НПО), по-специално младежките организации, специалистите, работещи с младежи, родителите и други заинтересовани страни, за да се осигури навременна интервенция и да се предотврати попадането на младите хора в положение на NEET.
            
         
               13.
            
            
               Мерките на политиката трябва да обхванат различните видове млади хора в положение на NEET по отношение на стадия, на който да се осъществи интервенция, на спектъра им от цели, задачи и дейности. Необходимо е да се отдели по-голямо внимание на преодоляването на различията между половете в областта на образованието, на социалната политика и политиката по заетостта, както и на младите хора със специални нужди.
            
         
               14.
            
            
               Мерките, обхващащи младите хора в положение на NEET, следва да бъдат персонализирани, гъвкави и насочени към постигане на трайни положителни резултати в дългосрочен план на пазара на труда, както и (ре)интегриране в системата на образованието или обучението и в гражданския и социалния живот. За работата с младежите в положение на NEET следва да се използват новаторски решения, партньорско обучение и информационни дейности.
            
         
               15.
            
            
               Ефективното използване на европейските структурни и инвестиционни фондове, по-специално на Европейския социален фонд и европейските инициативи и програми, включително инициативата за младежка заетост и Еразъм+, е от жизненоважно значение за осигуряването на стимул за проекти в областта на социалното приобщаване на младите хора.
            
         ПРИКАНВАТ ДЪРЖАВИТЕ-ЧЛЕНКИ И КОМИСИЯТА, В РАМКИТЕ НА СЪОТВЕТНИТЕ ИМ ОБЛАСТИ НА КОМПЕТЕНТНОСТ И ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ:
   
               16.
            
            
               Да разработят, изпълнят и доразвият, където е целесъобразно, национални, регионални и/или местни стратегии или програми, като планове за прилагане на гаранцията за младежта, с цел подобряване на социалното приобщаване на младите хора в положение на NEET. Стратегиите следва да се основават на данни, да се опират на междусекторното сътрудничество и да включват всички съответни заинтересовани страни. Изготвянето на стратегии следва да включват обсъждане с целевите групи, планиране, изпълнение, мониторинг и оценка на ефективните инструменти на политиката. Мониторингът и оценката на достъпа до мерките на политиката и резултатите от тях следва да отчитат равенството между половете.
            
         
      В областта на превенцията
   
   
               17.
            
            
               Да насърчават достъпа до подходящи, достъпни и висококачествени услуги на достъпни цени, например образование и грижи в ранна детска възраст, жилищно настаняване, здравни и социални услуги, с цел да се предотврати изпадането на младите хора в положение на NEET или оставането им в това положение.
            
         
               18.
            
            
               Да насърчават и инвестират в работата с младите хора и да улесняват достъпа на младите хора в положение на NEET до тези услуги чрез засилване на междусекторното сътрудничество между съответните заинтересовани страни.
            
         
               19.
            
            
               Да прилагат всеобхватен подход с цел намаляване на преждевременното напускане на училище, който включва мерки за превенция и интервенция (8).
            
         
               20.
            
            
               Да разработват и прилагат нови и индивидуално съобразени подходи, например отделна по форма и/или информационна работа с младите хора, за по-доброто социално приобщаване на младежите в положение на NEET. Да използват пълноценно потенциала на работата с младите хора, за да им дадат увереност и да осигурят самостоятелното им развитие и да допринесат за намаляването на преждевременното напускане на училище (9).
            
         
               21.
            
            
               Да насърчават и да подкрепят висококачествени услуги за ориентиране, включително информация за кариерата, правата в областта на труда, перспективите за заетост и образование, възможностите за свободно движение и по-изчерпателни консултации и подкрепа за всички млади хора, и особено за изложените на риск от попадане в положение на NEET и техните семейства.
            
         
               22.
            
            
               Да укрепват капацитета на младежките организации, работата с младите хора и другите форми на приобщаване като средства за участие и да се използва техният потенциал за насърчаване на социалното приобщаване на младите хора в положение на NEET.
            
         
               23.
            
            
               Да насърчават местните инициативи и плановете за социално сближаване да разработват конкретни действия, насочени към младите хора в положение на NEET с цел (ре)интегрирането им в местните общности.
            
         
               24.
            
            
               Да използват Европейския младежки портал като информационна платформа за осведомяване на младите хора по въпроси, свързани със социалното приобщаване.
            
         
      В областта на образованието, обучението и неформалното учене
   
   
               25.
            
            
               Да разширят достъпа до втори шанс за образование и да подкрепят придобиването и/или развиването на умения и компетентности, отговарящи на нуждите на пазара на труда.
            
         
               26.
            
            
               Да насърчават и повишават достъпа до професионални консултации и ориентиране, приспособени към нуждите на младите хора в социална изолация на всички етапи от живота им.
            
         
               27.
            
            
               В съответствие с националните обстоятелства и характеристики и ако държавите членки преценят за уместно, да въведат не по-късно от 2018 г. разпоредби за валидирането на неформалното и самостоятелното учене, които дават възможност на хората да се възползват от това учене за своята кариера и за по-нататъшно учене (10).
            
         
               28.
            
            
               Да повишават достъпа до образование и грижи в ранна детска възраст и качеството им. За децата с произход от среда в неравностойно положение следва да се осигури допълнителна подкрепа (11).
            
         
               29.
            
            
               Да насърчават програмата Еразъм+ като инструмент за подкрепа за придобиване на социални и граждански компетентности и умения и за подобряване на мобилността и пригодността за заетост на младите хора.
            
         
      В областта на прехода от образование към заетост
   
   
               30.
            
            
               Да развиват партньорства между публични и частни служби по заетостта, центрове за професионално ориентиране и други организации, предоставящи специализирани услуги за младежи (НПО, младежки центрове и сдружения), които улесняват по-гладкия преход от безработица, липса на активност, образование или обучение към трудова заетост.
            
         
               31.
            
            
               Да насърчават висококачествените възможности за учене в процеса на работа, например чиракуване, професионална практика и стаж, като ефективна мярка за подобряване на устойчивия преход от образование или обучение към трудова заетост, по-специално чрез стимулиране на умения, които са от значение за пазара на труда, и подобряване на съответствието между търсени и предлагани умения в контекста на Европейския алианс за професионална подготовка (12).
            
         
               32.
            
            
               Да предприемат мерки за справяне с младежката безработица, по-специално за улесняване на прехода при отчитане на Препоръката на Съвета за създаване на гаранция за младежта, наред с другото чрез прилагане на основан на партньорство подход (включително с организации, предоставящи услуги за подкрепа на младите хора), намеса на ранен етап и мерки за активизиране на младите хора, мерки, подпомагащи интеграцията на младите хора на пазара на труда (включително мерки, свързани с подобряване на уменията и с пазара на труда), използване на фондовете на Европейския съюз и оценка и непрекъснато усъвършенстване на схемите.
            
         
      В областта на заетостта
   
   
               33.
            
            
               Да засилят пълното и активно участие на пазара на труда чрез мерки за активно приобщаване, да насърчават творчеството и новаторството на младите хора в усилията им за самостоятелна заетост, да подкрепят предприемачеството и първоначалния професионален опит.
            
         
               34.
            
            
               Да премахват пречките, включително възрастта и другите форми на дискриминация, за (повторно) навлизане на пазара на труда, да се справят с различните форми на несигурни условия на труд и, където е уместно, да анализират възможностите за намаляване на непреките разходи за труд с цел да се подобрят перспективите на младите хора да бъдат наети на работа (13).
            
         
               35.
            
            
               Да направят необходимото, за да могат службите по заетостта — съвместно с младежките организации и други партньори, предоставящи подкрепа за младите хора — да осигурят индивидуални насоки и планове за действие, включително индивидуално съобразени схеми за подкрепа, основани на принципа на поемането на взаимни задължения на ранен етап.
            
         
               36.
            
            
               Да привлекат младите хора и заинтересованите страни в политиката за младежта, младежките организации и други организации на гражданското общество за участие в разработването и изпълнението на съответните политики, включително на гаранцията за младежта, по-конкретно като обърнат специално внимание на потенциала на работата с младите хора за идентифициране на младежите, изложени на риск да попаднат в положение на NEET, и за създаване на мостове между тях и доставчиците на услуги. Да дадат на заинтересованите страни по въпросите на младежта условия да популяризират и рекламират възможностите, които предоставят гаранцията за младежта и другите инициативи за заетост и обучение.
            
         
               37.
            
            
               Да допринасят пълноценно за превръщането на EURES (Европейски портал за професионална мобилност) в истинска паневропейска мрежа, насочена към разглеждане на нуждите на пазара на труда в отделните държави членки, включително свободните работни места в публичните и в частните служби по заетостта, както и местата за чиракуване и стаж, където е целесъобразно (14).
            
         
               38.
            
            
               Да подкрепят съчетаването на професионалния, личния и семейния живот, за да се предотвратят и да се избегнат пречките пред интегрирането на пазара на труда.
            
         ПРИКАНВАТ КОМИСИЯТА:
   
               39.
            
            
               Да обмисли споделяне на най-добрите практики чрез подходящите налични инструменти, включително обобщен доклад за добрите практики в държавите-членки по инициативите, насочени към (ре)интегрирането на младите хора в положение на NEET в системите за заетост и образование; да вземе под внимание другите научни изследвания и инициативи в тази област и да разпространи резултатите от тях; да използва добрите практики от проекти, финансирани по линия на програми и фондове на ЕС (напр. „Младежта в действие“, програмата за учене през целия живот, Еразъм+ и Европейския социален фонд), както и съществуващите мрежи за сътрудничество в областта на политиката за младежта, например Европейския център на знанието за политиката за младежта (EKCYP).
            
         
               40.
            
            
               Да вземе предвид предоставянето на информация от сектора на младежта за редовното и систематично оценяване на бъдещите нужди на пазара на труда и на уменията и компетентностите, които ще бъдат необходими.
            
         
               41.
            
            
               Да насърчава и да направи необходимото, така че бъдещите програми на ЕС за младежта, например Еразъм+, да обхванат, наред с другите приоритети, младите хора с по-малко възможности, особено тези в положение на NEET.
            
         
               42.
            
            
               Да насърчава диалога, насочен към младите хора в положение на NEET, индивидуалното им ориентиране и развитието на социални умения, който се води между заинтересованите страни, занимаващи се със свързани с младежта въпроси, включително представители на работещите с млади хора и на бизнеса.
            
         
               43.
            
            
               Да разгледа предизвикателствата и евентуалните решения по отношение на младите хора в положение на NEET в рамките на семинар на високо равнище, основан на междусекторно сътрудничество, с участието на представители на бизнеса, академичните среди, публичните органи, младежта и други заинтересовани страни.
            
         
               44.
            
            
               Да продължи мониторинга на постиженията в разработването, въвеждането и резултатите от изпълнението на схемите за гаранции за младежта чрез многостранното наблюдение, осъществявано от Комитета по заетостта в рамките на европейския семестър, да анализира въздействието на прилаганите политики и редовно да докладва относно постижеинята.
            
         
               45.
            
            
               Да продължи да подкрепя усилията на държавите членки и на другите заинтересовани страни за увеличаване на предлагането на висококачествени възможности за учене в процеса на работа, по-специално в рамките на Европейския алианс за професионална подготовка, и да насърчава обмена на добри практики и опит във връзка със схемите за чиракуване.
            
         
      (1)  През 2012 г. 7,5 млн. млади хора на възраст между 15 и 24 г. и още 6,5 млн. млади хора на възраст между 25 и 29 г. са останали извън системите на заетост, образование и обучение в Европа. Това отговаря на значително увеличение в процента на младите хора, класифицирани като неработещи, неучещи и необучаващи се (NEET): през 2008 г. цифрата е била 11 % от 15—24 годишните и 17 % от 25—29 годишните; към 2012 г. тя е нараснала съответно на 13 % и 20 % (Евростат).
   
      (2)  На своето заседание от 19 май 2010 г. Комитетът по заетостта постигна съгласие, че определението „неработещи, неучещи и необучаващи се млади хора“ включва неработещи хора (съгласно определението на МОТ), които не учат и не се обучават никъде, и неактивни лица (определение на МОТ), които не учат и не се обучават никъде.
   Вж. http://ec.europa.eu/social/BlobServlet?docId=6602&langId=en
   
      (3)  Неработещи, неучещи, необучаващи се Младите хора извън сферите на заетостта, образованието и обучението: характеристики, разходи и мерки за противодействие в Европа, стр. 2 Eurofound (2012)
   Вж. http://www.eurofound.europa.eu/pubdocs/2012/54/en/1/EF1254EN.pdf
   
      (4)  ОВ С 120, 26.4.2013 г., стр. 1.
   
      (5)  В съответствие със съобщението на Комисията от юни 2013 г. „Призив за действия срещу младежката безработица“ и свързаните с него заключения на Европейския съвет държавите членки с региони, в които младежката безработица е на нива по-високи от 25 %, следва да представят план за прилагането на гаранцията за младежта до декември 2013 г., а останалите държави членки да представят такива планове през 2014 г.
   
      (6)  Съвместни заключения от Конференцията на ЕС по въпросите на младежта (Вилнюс, 9—12 септември 2013 г.).
   
      (7)  Заключения на Съвета от 20 юни 2013 г.„Социални инвестиции за растеж и сближаване“.
   
      (8)  Препоръка на Съвета от 28 юни 2011 г. относно политики за намаляване на преждевременното напускане на училище, ОВ C 191, 1.7.2011 г., стр. 1.
   
      (9)  Вж. Препоръка на Съвета от 28 юни 2011 г. относно политики за намаляване на преждевременното напускане на училище, ОВ C 191, 1.7.2011 г., стр. 1. Една от приетите от Европейския съвет водещи цели на стратегията „Европа 2020“ е да се намали процентът на преждевременно напусналите училище до по-малко от 10 % и да се гарантира, че поне 40 % от младото поколение имат висше образование или негов еквивалент.
   
      (10)  Препоръка на Съвета от 20 декември 2012 г. относно валидирането на неформалното и самостоятелното учене (ОВ С 398, 22.12.2012 г., стр. 1).
   
      (11)  Заключения на Съвета относно образованието и грижите в ранна детска възраст: да осигурим на всички деца най-добрия старт в живота за утрешния свят (ОВ C 175, 15.6.2011 г., стр. 8).
   
      (12)  Декларация на Съвета от 15 октомври 2013 г. относно Европейския алианс за професионална подготовка.
   
      (13)  Вж. Препоръка на Съвета от 22 април 2013 г. за създаване на гаранция за младежта (ОВ С 120, 26.4.2013 г., стр.1), точка 16.
   
      (14)  Решение за изпълнение на Комисията от 26 ноември 2012 година за изпълнение на Регламент (ЕС) № 492/2011 на Европейския парламент и на Съвета по отношение на попълването на свободните работни места и повторното създаване на EURES ОВ L 328, 28.11.2012 г., стр. 21.